Hof sê oor Unisa-taalbeleidUnisa (Foto: Gauteng-toerisme) Die hooggeregshof het Donderdagoggend ten gunste van die eentalige Engelse taalbeleid van die Universiteit van Suid-Afrika (Unisa) beslis nadat AfriForum dié beleid gedaag het. Die burgerregtewaghond sê in ŉ verklaring hy neem met teleurstelling kennis van die uitspraak. Volgens Alana Bailey, adjunk- uitvoerende hoof van AfriForum, is die uitspraak nie in pas met ontwikkelings op die gebied van taalregte wat tans nasionaal en internasionaal plaasvind nie. “Wêreldwyd is daar ’n behoefte aan die beregtiging van meer moedertale en die ontwikkeling van veeltalige omgewings waarbinne groter maatskaplike samehorigheid en beter akademiese prestasie gedy. Suid-Afrikaanse staatsdepartemente en die meeste universiteite neem egter nie kennis hiervan nie, maar storm op ’n eentalige pad voort.” Bailey meen dat die konseptaalbeleid vir Suid-Afrikaanse openbare tersiêre onderwysinstellings wat onlangs vir kommentaar gepubliseer is, begrip toon vir die kompleksiteit van die taalsituasie in Suid-Afrika en om meer tale vir onderrig- en administratiewe doeleindes by universiteite te gebruik. Verder beklemtoon navorsing van onafhanklike Suid-Afrikaanse deskundiges op taalgebied, insluitend wyle prof. Neville Alexander, asook proff. Elirea Bornman, Theo du Plessis, Russell Kaschula, dr. Monwabisi Ralarala, me. Zakeera Docrat en internasionale deskundiges soos onder andere proff. Fernand de Varennes, Rosemary Salomone en László Marácz duidelik die maatskaplike en ekonomiese voordele van meertaligheid, voeg Bailey by. Daar is ook regsaksies wat plaasvind of beplan word in onder meer Nederland en Italië om ongebreidelde verengelsing van tersiêre onderriginstellings te stuit. “Suid-Afrikaanse instellings moet verby ideologiese oorwegings begin kyk en die taalregte van alle studente, insluitend Afrikaanssprekendes, uitbou, in plaas daarvan om skyn gelykheid in eentalige instellings deur taalregteskendings te probeer skep,” het Bailey gesê. AfriForum se regspan sal die uitspraak in fyn besonderhede bestudeer en dan oor ’n aansoek om appèl besluit.